Pasop vir haaie in PletFoto ter illustrasie. (Foto: Marine Dynamics) Die Nasionale Seereddingsinstituut (NSRI) en die Bitou-munisipaliteit het lede van die publiek gemaan om versigtig te wees wanneer hulle in die see by Plettenbergbaai en aan die Suid-Kaapse kus ingaan. Dit is omdat daar ŉ toename in haaiaktiwiteit in dié gebied opgemerk is. Die haaie vreet vermoedelik aan ŉ walviskarkas wat ŉ ruk gelede hier begin dryf het. “Die karkas van ŉ boggelrugwalvis is in die gebied tussen Nature’s Valley en Keurboomstrand opgemerk en ons sien ook ŉ wesenlike toename in die teenwoordigheid van haaie wat aan die karkas vreet,” het die NSRI in ŉ verklaring gesê. “Ons vra die publiek, baaiers, skippers en branderplankryers om asseblief versigtig te wees.” Die walviskarkas dryf stelselmatig nader aan die land en sal na verwagting binnekort op die strand uitspoel. “Daar word oorweeg om die karkas te verwyder.” Die NSRI het in Mei ook ŉ waarskuwing vir dele van die Suid-Kaapse kus, onder andere Plettenbergbaai, uitgereik nadat ŉ groot haai by Secrets Beach opgemerk is.